আরএমজি বিডি নিউজ ডেস্ক:অনুসন্ধানী সাংবাদিক জামাল খাশোগি হত্যায় দুই সপ্তাহ ধরে সংশ্লিষ্টতা অস্বীকার করলেও অবশেষে কনস্যুলেট ভবনে তাকে হত্যার কথা স্বীকার করেছে রিয়াদ। তবে তাদের ভাষ্য, কর্মকর্তাদের সঙ্গে হাতাহাতির এক পর্যায়ে খাশোগিকে হত্যা করা হয়েছে। মার্কিন প্রেসিডেন্ট ডোনাল্ড ট্রাম্প সৌদি ব্যাখ্যাকে বিশ্বাসযোগ্য আখ্যা দিলেও সিনেট গোয়েন্দা কমিটির সদস্যসহ বেশ কয়েকজন আইনপ্রণেতা তা মানতে নারাজ। খাশোগি হত্যাকাণ্ড নিয়ে দেওয়া সৌদি আরবের এই ব্যাখ্যায় সন্তুষ্ট নন রাজনীতি বিশ্লেষকরাও। জাতিসংঘ এ ঘটনায় ‘গভীর বিরক্তি’ প্রকাশ করেছে। এক ব্রিটিশ মানবাধিকার সংস্থা বলছে, সৌদি আরবের এই দাবি ঘটনা তদন্তে তাদের নিরপেক্ষতাকে প্রশ্নবিদ্ধ করেছে। ঘটনার আন্তর্জাতিক তদন্তের দাবি তুলেছে তারা।